27-31.

În 2008, un grup de lucru în cadrul F4E, sprijinit de experți din industrie și din organizații publice de cercetare, a estimat că valoarea costurilor preconizate pentru furnizarea contribuției europene convenite la momentul respectiv la construcția ITER era de 5 940 milioane EUR, cu o contingență de 663 milioane EUR. Costul cooperării privind abordarea extinsă cu Japonia și administrația F4E a fost estimat în 2008 ca ridicându-se la 650 milioane EUR, rezultând costuri estimate globale de 7 253 milioane EUR la valoarea în euro din 2008, inclusiv contingența menționată mai sus. Consiliul a pus la dispoziție suma de 6 600 milioane EUR la valoarea în euro din 2008 pentru perioada 2007-2020 pentru ca F4E să-și poată îndeplini obligațiile cu privire la ITER și la abordarea extinsă și a solicitat F4E să realizeze toate economiile posibile pentru a garanta respectarea bugetului plafonat. Din 2008, proiectul ITER a evoluat semnificativ ca răspuns la cerințele sporite de securitate imediat după accidentul de la Fukushima, la noile cunoștințe științifice și la creșterea nivelului de performanță a conceperii. Deși unele cerințe au fost relaxate, majoritatea schimbărilor au sporit cerințele și au extins domeniul de aplicare a ceea ce Europa trebuie să furnizeze pentru proiectul ITER. Astfel de modificări sunt decise de Organizația ITER (OI) și de structurile sale de administrație. Recunoscând faptul că domeniul de aplicare a contribuțiilor europene către ITER s-a modificat substanțial, iar conceptul s-a dezvoltat considerabil de la estimările costurilor din 2008, F4E a realizat o revizuire detaliată a întregii estimări de costuri în cursul primului semestru al anului 2013. Spre deosebire de actualizările suplimentare ale costurilor estimate prezentate în rapoartele anterioare către Consiliu, estimarea de costuri actualizată înglobează, de asemenea, modificări care ar putea surveni mai târziu în viitor. Costurile preconizate ale prestațiilor europene către ITER, pentru abordarea extinsă și pentru administrarea F4E sunt în prezent estimate la 6 890 milioane EUR. Comparând această sumă cu bugetul plafonat de 6 600 milioane EUR pentru perioada bugetară până în 2020, rezultă o contingență negativă de 290 milioane EUR. Modificarea sub forma contingenței de la – 165 milioane EUR la – 290 milioane EUR de la raportul F4E către Consiliu de anul trecut se datorează în mare parte unei creșteri semnificative a costurilor preconizate și realizate ale clădirilor rezultată din extinderea destinației clădirilor și din presiunea respectării calendarului de construcție a clădirilor. Astfel cum se precizează în studiul realizat de Ernst and Young intitulat „Potential for reorganization within the ITER project to improve cost-effectiveness” (Potențialul de reorganizare în cadrul proiectului ITER în vederea îmbunătățirii raportului cost-eficacitate) lansat în iulie 2012 de către Comisia pentru control bugetar a Parlamentului European și încheiat în februarie 2013, F4E nu are niciun control sau are un control limitat asupra unor astfel de modificări, acestea ținând de competența Consiliului ITER și a organismelor sale subordonate. Cu toate acestea, pentru a garanta respectarea plafonului impus bugetului, F4E a dezvoltat și continuă să dezvolte și să pună în aplicare o gamă largă de măsuri de limitare a costurilor, inclusiv optimizarea strategiilor de achiziții și a condițiilor contractuale în vederea reducerii costurilor și, în colaborare cu Organizația ITER, îmbunătățirea proiectării pentru limitarea costurilor. Situația măsurilor anterioare și setul de măsuri actuale împreună cu noile costuri estimate au fost prezentate Consiliului de administrație la 26 iunie 2013 [documentul F4E(13)-GB27-06]. Măsurile respective oferă posibilitatea realizării de economii de peste 300 milioane EUR, furnizând astfel instrumentele necesare pentru garantarea respectării plafonului bugetar pentru perioada până în 2020.